text: 
   -  Det er nissen, sagde Anni.
  
  Dørklokken kimede, og det var børnenes mor, der åbnede døren til den 
  snedækkede have og de snepudrede træer foran huset. Hun var målløs. 
  Ude i haven tæt ved trappen stod den høje mand i nissetøjet og 
  smilede med en rød mund dybt inde i det hvide vatskæg.
  
   -  Godaften, sagde han med en tør og knirkende stemme.  -  Bor der 
  to børn hér i huset? En dreng, der hedder Orla ... og en lille 
  pige, der hedder Anni?
  
  Orla og Anni, der var fulgt med deres mor ud til entredøren stod i 
  den åbne dør og stirrede op på den høje mand med glade øjne.
  
   -  Det er mig, der hedder Orla, skyndte Orla sig at sige.
  
   -  Og det er mig, der hedder Anni, sagde Anni og hoppede og 
  dansede på fødderne.
  
   -  Så er det værsgo, sagde manden i nissedragten og anbragte den 
  lysebrune gavesæk på trappeafsatsen foran entredøren.  -  Og glædelig 
  jul til alle.
  
  
  
  